## Rješenje kojim se društvu Kerum d.o.o., Split, odobrava objavljivanje ponude za preuzimanje društva Koteks d.d., Split

### NN 47/2011 (26.4.2011.), Rješenje kojim se društvu Kerum d.o.o., Split, odobrava objavljivanje ponude za preuzimanje društva Koteks d.d., Split

HRVATSKA AGENCIJI ZA NADZOR FINANCIJSKIH USLUGA

1077

Sukladno odredbama članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05) te članka 24. stavak 3. Zakona o preuzimanju dioničkih društava (»Narodne novine« broj 109/07, 36/09), Uprava Hrvatske agencije za nadzor financijskih usluga, povodom Zahtjeva društva Kerum d.o.o., Split, Zrinjsko Frankopanska 68, za odobrenje objavljivanja ponude za preuzimanje društva Koteks d.d., Split, Ulica kralja Zvonimira 14, na sjednici održanoj 14. travnja 2011. donijela je

RJEŠENJE

1. Društvu Kerum d.o.o., Split, Zrinjsko Frankopanska 68, odobrava se objavljivanje ponude za preuzimanje društva Koteks d.d., Split, Ulica kralja Zvonimira 14.

2. Ovo Rješenje objavit će se u »Narodnim novinama«.

Obrazloženje

I/ Trgovačko društvo Kerum d.o.o., Split, Zrinjsko Frankopanska 68 (dalje u tekstu: Ponuditelj), podnijelo je Hrvatskoj agenciji za nadzor financijskih usluga (dalje u tekstu: Agencija), 14. veljače 2011. godine, na temelju odredbe članka 24. stavak 1. Zakona o preuzimanju dioničkih društava (»Narodne novine« broj 109/07 i 36/09; dalje u tekstu: Zakon), Zahtjev za odobrenje objavljivanja ponude za preuzimanje trgovačkog društva Koteks d.d., Split, Ulica kralja Zvonimira 14, ponudu i isprave iz članka 22. stavak 1. i 3. Zakona, a 4. travnja izmijenjenu i dopunjenu dokumentaciju.

II/ Trgovačko društvo Koteks d.d., Split, Ulica kralja Zvonimira 14, kao društvo sa sjedištem u Republici Hrvatskoj, čije su dionice s pravom glasa uvrštene na uređeno tržište u Republici Hrvatskoj u smislu odredbi Zakona o tržištu kapitala (»Narodne novine« broj 88/08, 146/08, 74/09, dalje: ZTK) ciljno je društvo, sukladno odredbi članka 2. stavak 1. točka 1. pod točka a) alineja 1. Zakona.

Prema podacima kojima raspolaže Agencija, dionice društva Koteks d.d., Split, Ulica kralja Zvonimira 14 (dalje u tekstu: Ciljno društvo), uvrštene su 25. rujna 2003. godine u kotaciju javnih dioničkih društava Zagrebačke burze d.d., Zagreb.

Vrijednosni papiri uvršteni u kotaciju javnih dioničkih društava, sukladno odredbi članka 592. stavak 6. ZTK-a, od stupanja na snagu predmetnog zakona 1. siječnja 2009. godine, smatraju se uvrštenim u redovito tržište Zagrebačke burze d.d., Zagreb, Ivana Lučića 2a (dalje: ZSE). Prema podacima ZSE, dionice Ciljnog društva, na dan nastanka obveze objavljivanja ponude za preuzimanje Ciljnog društva, uvrštene su na uređenom tržištu ZSE, segment redovito tržište.

III/ Obveza objavljivanja ponude za preuzimanje, nastala je za Ponuditelja, sukladno odredbi članka 9. stavak 2., 17. siječnja 2011. godine, stjecanjem 101.754 redovnih dionica Ciljnog društva, s pravom glasa, pojedinačne nominalne vrijednosti 50,00 kuna, ukupne nominalne vrijednosti, 5.087.700 kn, što predstavlja 15,20 % udjela u temeljnom kapitalu Ciljnog društva i daje 15,20% glasova od ukupnog broja glasova koje daju dionice Ciljnog društva s pravom glasa.

Predmetne dionice Ciljnog društva, Ponuditelj je stekao na temelju Ugovora o prodaji redovnih dionica Ciljnog društva, na javnoj dražbi, sklopljenog elektroničkim sustavom Zagrebačke burze d.d. 17. siječnja 2011. godine.

IV/ Cijena koju se Ponuditelj u ponudi za preuzimanje obvezuje platiti po dionici iznosi 9,43 kuna.

Navedena cijena je cijena postignuta na dražbi Hrvatskog fonda za privatizaciju, dana 17. siječnja 2011. godine, na kojoj je Ponuditelj stekao dionice Ciljnog društva i čime je nastala obveza na objavljivanje ponude za preuzimanje.

Prema podacima kojima raspolaže Agenciji i podacima iz dokumentacije dostavljene uz zahtjev, Ponuditelj nije u razdoblju od jedne godine prije dana nastanka obveze nije stjecao dionice s pravom glasa Ciljnog društva, po cijeni višoj od cijene navedene u ponudi za preuzimanje.

Prema potvrdi Zagrebačke burze d.d. o prosječnoj cijeni redovnih dionica Ciljnog društva, u razdoblju od 16. listopada 2010. do 16. siječnja 2011. godine, odnosno u razdoblju od tri mjeseca koji su prethodili nastanku obveze, nije bilo redovnih transakcija na Zagrebačkoj burzi, s dionicama Ciljnog društva.

Slijedom navedenog, utvrđeno je da je cijena izražena u ponudi za preuzimanje u iznosu od 9,43 kuna po dionici, određena u skladu s odredbama članka 16. stavci 2. i 3. Zakona.

V/ Ponuditelj drži 597.989 redovnih dionica Ciljnog društva, odnosno 89,32 % u temeljnom kapitalu Ciljnog društva, a temeljni kapital Ciljnog društva podijeljen je na 669.467 redovnih dionica, nominalne vrijednosti 50,00 kuna, pa je stoga, sukladno odredbi članka 19. stavak 1. Zakona, potrebno osigurati novčana sredstva za plaćanje preostalih 71.478 dionica Ciljnog društva.

Uvidom u potvrdu Središnjeg klirinškog depozitarnog društva d.d., Zagreb, Heinzelova 62/a, kao depozitara, dostavljenu uz Zahtjev za odobrenje objavljivanja ponude za preuzimanje, utvrđeno je da je Ponuditelj, radi osiguranja novčane naknade koja je potrebna za plaćanje dionica koje su predmet ponude za preuzimanje, depozitaru dostavio neopozivu bankovnu garanciju, na prvi poziv, izdanu od strane Kreditne banke d.d., Zagreb, kao garanta, u korist osoba koje će pohraniti svoje dionice radi prihvata ponude za preuzimanje.

VI/ Nadalje, utvrđeno je da su Zahtjevu priložene potvrde o plaćenoj administrativnoj pristojbi i naknadi, sukladno odredbama članka 4. stavak 1. točka 1. Pravilnika o vrsti i visini naknada i administrativnih pristojbi Hrvatske agencije za nadzor financijskih usluga (»Narodne novine« br. 141/10).

VII/ Ponuditelj je uz predmetni zahtjev dostavio tekst ponude za preuzimanje, sastavljen sukladno odredbi članka 22. stavak 1. Zakona, te dokumentaciju propisanu odredbom stavka 3. istoga članka Zakona pa je slijedom navedenog, na temelju odredbe članka 24. stavak 3. Zakona, odlučeno je kao u točki 1. izreke Rješenja.

VIII/ Na temelju odredbe članka 8. stavak 3. Zakona o Hrvatskoj agenciji za nadzor financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog Rješenja.

Klasa: UP/I-451-04/11-10/02
Urbroj: 326-111-11-6
Zagreb, 14. travnja 2011.

Zamjenik predsjednika Uprave
Željko Kopčić, v. r.

Rješenje, NN 47/2011-1077